Diari Oficial de la Generalitat Valenciana


Sumari del DOGV 8474, del 29-01-2019 (2019/553)

RESOLUCIÓ de 17 de gener de 2019, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures en l'Administració de la Generalitat.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/553


Data del document
:   17-01-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 17 de gener de 2019, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures en l'Administració de la Generalitat. [2019/553]  
La Llei orgànica 2/2012, de 27 d'abril, va introduir el concepte de període mitjà de pagament com a expressió del temps de pagament o retard en el pagament del deute comercial, de manera que totes les administracions públiques, en un nou exercici de transparència, han de fer públic el seu període mitjà de pagament que hauran de calcular d'acord amb una metodologia comuna.  
El Reial decret 635/2014, de 25 de juliol, és el que desenvolupa la metodologia de càlcul del període mitjà de pagament a proveïdors de les administracions públiques i les condicions i el procediment de retenció de recursos dels règims de finançament, previstos en la Llei orgànica 2/2012. Aquest Reial decret es modifica, en una part substancial del seu contingut pel Reial decret 1040/2017, de 22 de desembre.  
En virtut del regulat per l'article 18, apartat 4 de la Llei 2/2012, el Ministeri d'Hisenda i Administracions Públiques realitza un seguiment del compliment dels períodes mitjans de pagament a proveïdors de les comunitats autònomes i, quan el referit període supera en més de trenta dies el termini màxim de la normativa de morositat durant dos mesos consecutius a comptar des de l'actualització del seu pla de tresoreria d'acord amb el que preveu l'article 13.6, el Ministeri d'Hisenda i Administracions Públiques, formularà una comunicació d'alerta indicant-se l'import que haurà de dedicar mensualment al pagament de proveïdors i les mesures quantificades de reducció de despeses, increment d'ingressos o altres mesures de gestió de cobraments i pagaments, que haurà d'adoptar de manera que li permeta generar la tresoreria necessària per a la reducció del seu període mitjà de pagament a proveïdors. La comunitat autònoma haurà d'incloure tot això en el seu pla de tresoreria immediatament posterior a aquesta comunicació d'alerta. Una vegada que el Ministeri d'Hisenda i Administracions Públiques realitze la comunicació d'alerta a la qual es refereix el paràgraf anterior, els seus efectes es mantindran fins que la comunitat autònoma complisca el termini màxim previst en la normativa de morositat.  
L'experiència adquirida pel temps transcorregut des de la publicació de la resolució de 15 de març de 2018 d'aquesta Secretaria Autonòmica d'Hisenda, per la qual s'aproven les instruccions en relació amb la tramitació de les factures de l'Administració de la Generalitat, fa aconsellable una revisió de les mateixes a l'efecte d'aclarir els conceptes en elles recollits en relació amb els terminis que s'estableixen. Així doncs, i a causa de la importància que el període mitjà de pagament a proveïdors té en l'actualitat, es fa necessari dictar les presents instruccions amb la finalitat de millorar el citat indicador i disposar d'instruccions clares i precises sobre els terminis de tramitació dels expedients que afecten aquest període mitjà de pagament.  
  
Instrucció primera. Terminis de tramitació  
Termini de conformitat:  
La mera presentació per part dels tercers de factures davant un registre administratiu no determina per si sola l'existència d'una obligació econòmica, vençuda, líquida i exigible, per la qual cosa, una vegada realitzada la prestació i, si escau, presentada la corresponent documentació justificativa, l'Administració està obligada a aprovar els documents que acrediten la conformitat a fi de la prestació.  
  
D'acord amb el que s'estableix en l'article 198 de la Llei 9/2017, de 8 de novembre, de contractes del sector públic, i sense perjudici del que s'estableix en l'apartat 4 de l'article 210 i en l'apartat 1 de l'article 243, l'Administració haurà d'aprovar les certificacions d'obra o els documents que acrediten la conformitat amb el que es disposa en el contracte dels béns entregats o serveis prestats dins dels trenta dies següents al lliurament efectiu dels béns o prestació del servei.  
  
L'acte per a acreditar la recepció o conformitat del subministrament o servei haurà de contindre, en tot cas, un text en què s'especifique la conformitat que s'està prestant, la identificació i signatura del responsable de la recepció així com la data en què aquesta es va produir. Aquest acte de conformitat amb els béns entregats o serveis prestats es podrà realitzar conjuntament amb l'acte d'acceptació/aprovació de la factura, tenint en compte l'obligació de l'Administració definida per la Llei 9/2017, de 8 de novembre, de contractes del sector públic i recollida en el paràgraf segon d'aquesta Instrucció Primera.  
El termini que transcorre des que es realitza la prestació per part del proveïdor fins que es dona la conformitat al servei o subministrament per part de l'Administració, no computa a l'efecte del càlcul del període mitjà de pagament a proveïdors.  
Termini d'acceptació de la factura:  
Una vegada aprovades les certificacions d'obra o els documents que acrediten la conformitat amb el que es disposa en el contracte dels béns entregats o serveis prestats, en els terminis establits per la Llei 9/2017, de 8 de novembre, de Contractes del Sector Públic, i sempre que la factura s'haja presentat en el registre administratiu corresponent en els termes establits en la normativa vigent sobre factura electrònica, haurà d'emplenar-se en el Registre Comptable de Factures (RUF) el camp Data d'acceptació de la factura en un termini de sis dies naturals des de l'aprovació de la certificació d'obra o de la conformitat amb els béns entregats o serveis prestats.  
  
L'acte que acredite l'acceptació amb la factura remesa, amb la finalitat de verificar que compleix amb els requisits establits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, és convenient que continga el text en el qual s'especifique la citada acceptació per qui tinga la competència per a això, amb identificació del firmant i la data en què es va produir l'acte.  
Termini de proposta del document comptable:  
Una vegada acceptada la factura i anotada en el camp Data d'acceptació del Registre Comptable de Factures (RUF), els gestors disposen de cinc dies naturals per a remetre a la Intervenció Delegada la proposta de document comptable on es reconega l'obligació de pagament.  
Termini de Tramitació de les baixes:  
La tramitació de baixes en el Registre Comptable de Factures (RUF) per factures incorrectes que es retornen al proveïdor, haurà de realitzar-se amb la major celeritat.  
En cap cas una factura que puga ser incorrecta ha d'acceptar-se en el Registre Comptable de Factures (RUF).  
Si la factura requereix alguna modificació per part del proveïdor, s'haurà de retornar i, que aquest emeta una nova factura del tipus rectificativa substitutiva.  
  
Instrucció segona. Sistemes d'alertes  
La Subdirecció General de Tresoreria establirà un sistema d'alertes en el Registre Comptable de Factures (RUF), de manera que els gestors disposen d'informació de les factures acceptades els terminis de tramitació de les quals excedisquen del que s'estableix en aquesta resolució.  
Els centres gestors i els responsables funcionals de RUF no podran anul·lar els destinataris d'alertes que s'establisquen. La Subdirecció General de Tresoreria treballarà en coordinació amb els responsables funcionals del Registre Comptable de Factures (RUF) per a establir un sistema que arribe a tots els òrgans superiors, tant de nivell administratiu com directiu, de les unitats de destinació de les factures.  
  
  
Instrucció tercera. Requeriments  
Les conselleries i organismes autònoms treballaran per a reduir els terminis de tramitació dels expedients a l'efecte de reduir els terminis de pagament.  
Les persones designades per les conselleries o organismes autònoms com a coordinadors de RUF del seu departament, exerciran les funcions de revisió periòdica de les factures pendents, amb identificació clara dels motius que impedeixen la seua aplicació al pressupost (comptabilització), perquè els subjectes responsables en tinguen coneixement a fi d'instar la seua resolució quant a la comptabilització o baixa de la factura.  
En tots els departaments de la Generalitat, es tindrà la màxima diligència en la tramitació dels documents que es consideren deute comercial i, per tant, entren a formar part del càlcul del període mitjà de pagament a proveïdors.  
  
Instrucció quarta. Exclusions  
En aquelles factures que, per omissió de la fiscalització, s'hagen de tramitar en els termes previstos en l'article 106 de la Llei 1/2005, de 6 de febrer, de la Generalitat, D'hisenda pública, del sector públic instrumental i de subvencions, no resultaran d'aplicació els terminis establits en aquesta resolució.  
  
Instrucció cinquena. Règim de vigència d'anteriors instruccions  
Es deixa sense efecte la Resolució de 15 de març de 2018, de la Secretaria Autonòmica d'Hisenda, per la qual s'aproven les instruccions en relació amb la tramitació de les factures en l'Administració de la Generalitat (DOGV 23.03.2018).  
  
València, 17 de gener de 2019.- La secretària autonòmica d'Hisenda: Clara Ferrando Estrella.